Chris Burgess: Die vreugde van 'n regte boeretroue | Landbou
Chris Burgess: Die vreugde van 'n regte boeretroue
Om saam met ou vriende, kennisse en nuwe vriende die gasvryheid van die platteland te ervaar. Die Vrydagaand kom almal in die werktuigskuur op die plaas bymekaar vir 'n geselligheid langs die stropers, planters en hoogloopspuite.
Mense is uitgehonger vir 'n bietjie samesyn, en een van ons top-bees-en-skaaptelers staan op 'n kol en gesels met 'n klomp jong manne wat aan sy lippe hang. Vir jare nou reeds verkoop hy nie meer aanteeldiere nie, want, soos hy later verduidelik, hy voel hulle is nog nie heeltemal op peil nie.
Dit is 'n verstommende erkenning, veral in die lig van die aansien wat hy onder kommersiële sowel as stoetboere geniet. Hy word immers beskou as 'n ware stockman, wat in die tradisie van 'n genie soos professor Jan Bonsma 'n vreemde koei se geskiedenis kan bepaal deur bloot die fenotipiese uitdrukking van haar vroulikheid te bestudeer. Sommer daar in die kraal!